秋閨詞
作者：周紫芝
朝代：宋

paragraphs: 西風動簾幙，蟋蟀鳴高堂。
蔓草濕零露，秋閨知夜長。
佳人掩朱户，背燭解羅裳。
願言鴛鴦夢，雙飛入方塘。
清影横疏櫺，奈此明月光。
依依照長夜，炯炯明愁腸。
不恨郎不歸，恨月入我床。
披衣復起坐，嚬翠挑殘缸。
開緘取素書，解結羅带傍。
一讀再三歎，再讀淚數行。
終夜不成寢，曙色忽滿窗。
雖云有膏沐，誰能理晨粧。